Nico Rosberg

**Nikas Rosbergas** (; g. 1985 m. birželio 27 d., Vysbadene, Vokietijoje) – buvęs „Formulės 1“ lenktynininkas, 2016 m. tapęs „Formulės 1“ pasaulio lenktynininkų čempionu. Nico gimė Vokietijoje, buvusiam pasaulio čempionui suomiui Keke Rosberg ir vokietei Sinai Rosberg, ir turi dvigubą Suomijos ir Vokietijos pilietybę. Ankstyvoje karjeros stadijoje atstovavęs Suomijai, „Formulėje 1“ atstovavo Vokietijai. Rosbergas laisvai kalba vokiečių, anglų, prancūzų, italų ir ispanų kalbomis.

2005 m. Rosbergas laimėjo „GP2 serijos“ čempionatą atstovaudamas „ART“ komandai ir 2006 m. perėjęs į „Formulę 1“ pradėjo atstovauti „Williams“ komandai, su kuria 1982 m. jo tėvas iškovojo pasaulio čempiono titulą.

2010 m. sezonui Rosbergas prisijungė prie naujai pervadintos „Mercedes“ komandos, kuri buvo suformuota „Mercedes“ perėmus 2009 m. konstruktorių čempionę „Brawn GP“ komandą. Nuo tada prasidėjo sėkmingiausias Rosbergo karjeros etapas. Jis laimėjo 23 Grand Prix lenktynes, iškovojo 30 pole pozicijų ir 2016 m. lenktynininkų čempiono titulą.  Rosbergas yra vienas iš keturių lenktynininkų, kuriems pavyko tris kartus iš eilės laimėti Monako Grand Prix ir taip pat vienas iš keturių lenktynininkų, kurie laimėjo septynis Grand Prix iš eilės. Jis kartu su Damon Hill yra vieninteliai „Formulės 1“ čempionai, kurių tėvai taip pat buvo iškovoję šį titulą. Rosbergas yra vienintelis Vokietijos „Formulės 1“ lenktynininkas iškovojęs čempiono titulą vokiečių komandoje su vokišku varikliu.

2016 m. liepą Rosbergas su „Mercedes“ komanda pasirašė naują sutartį, pagal kurią komandoje jis turėjo pasilikti iki 2018 m. pabaigos. 2016 m. gruodžio 2 d. Rosbergas paskelbė, kad pasitraukia iš „Formulės 1“. 

## Biografija
Rosbergas gimė Vysbadene, Hesene, Vakarų Vokietijoje. Jo tėvai 1982 metų „Formulės 1“ čempionas, suomis Keke Rosberg ir vokietė Sina Rosberg. Rosbergas gimė po keturių dienų, kai jo tėvas laimėjo 1985 m. Detroito „Grand Prix“ atstovaudamas „Williams-Honda“ komandai. Rosbergas didžiąją jaunystės dalį praleido Monake ir ten gyvena iki šiol. Jis laisvai kalba vokiečių, anglų, prancūzų, italų ir ispanų kalbomis. Rosbergo tėvas specialiai jo nemokė suomių kalbos, kad jis koncentruotųsi į kalbas, kurios bus naudingesnės tolimesniame jo gyvenime ir karjeroje.

Rosbergas turi dvigubą suomių ir vokiečių pilietybę ir skirtinguose ankstyvos karjeros tarpsniuose atstovavo abiem šalims. FIA neleidžia keisti vėliavos viename čempionate, todėl „Formulėje 1“ jis pasirinko lenktyniauti po Vokietijos vėliava.

2014 metais Rosbergas vedė savo ilgametę draugę Vivian Sibold. Jų dukra Alaϊa Rosberg gimė .

## Karjera
### Prieš Formulę 1

#### Junior Formulė (1996–2004)
Rosbergas pradėjo lenktyniauti kartingais būdamas šešerių. 2000 m. gale jis su Lewisu Hamiltonu buvo komandos draugai. 2002 m. Rosbegas perėjo į Vokietijos „Formula BMW“ čempionatą, kur tapo nugalėtoju. Pergalė čempionate jam suteikė šansą testuoti „Williams-BMW“ komandos automobilį ir tuo metu jis buvo jauniausias lenktynininkas vairavęs „Formulės 1“ automobilį.  2003 m. jis perėjo į savo tėvo komandą „Formulės 3 Euro serijoje“. Rosbergas rodė gerus rezultatus ir serijoje pasiliko kitiems metams. 2004 m. sausį Barselonoje jis vėl testavo „Williams“ automobilį.

#### GP2 (2005)
2005 m. sulaukęs kvietimo iš Londono imperatoriškojo koledžo studijuoti aviacijos inžineriją Rosbergas pasiūlymo atsisakė ir prisijungė prie „ART Grand Prix“ komandos naujai sukurtoje „GP2 serijoje“. Jis 15 taškų aplenkė antroje vietoje likusį  Heikki Kovalaineną ir tapo pirmuoju „GP2 serijos“ čempionu.

### Formulė 1

#### Williams (2006–2009)
##### 2006

2005 m. lapkritį Rosbergas buvo oficialiai patvirtintas „Williams“ komandos lenktynininku 2006 m. Formulės 1 sezonui. *Inžinerijos gabumų teste*, kurį Williams skiria visiems naujiems lenktynininkams, Rosbergas surinko didžiausią balų skaičių komandos istorijoje. Pirmose karjeros Formulės 1 lenktynėse Rosbergo automobilis nebuvo laikomas pakankamai konkurencingu, kad pretenduotų į podiumo pozicijas. Taip pat jis turėjo prasiskinti kelią pro kitus automobilius, po to, kai sužalojo priekinę automobilio dalį pirmame posūkyje. Nepaisant to, Rosbergas lenktynes baigė taškų zonoje, septintoje vietoje, viena pozicija žemiau nei komandos draugas Markas Webberis, ir užfiksavo greičiausią ratą, tapdamas tuo metu jauniausiu tai padariusiu lenktynininku Formulės 1 istorijoje. Po to jis buvo siejamas su tokiomis komandomis kaip McLaren.

Kitame etape Malaizijoje Rosbergas kvalifikacijoje užėmė trečią vietą, bet jo „Cosworth“ variklis, antrose jam privalomose lenktynėse, po septynių ratų sugedo. Antrą kartą taškų zonoje jis finišavo Europos Grand Prix, po komandos draugo automobilio gedimo.

Likęs 2006 m. sezonas Rosbergui nebuvo sėkmingas. Jis pasitraukė keturiuose iš kitų septynių Grand Prix ir tuose kuriuose finišavo taškų nepelnė. Arčiausiai taškų jis buvo Didžiosios Britanijos Grand Prix, kur finišavo mažiau nei viena sekunde atsilikęs nuo aštuntoje vietoje atvažiavusio Jacques Villeneuve. Iš viso sezone Rosbergas surinko 4 taškus, 3 mažiau nei komandos draugas Markas Webberis.

##### 2007

2007 m. sezonui „Williams“ pasirašė sutartį su „Toyota“ variklių gamintoju. Rosbergo komandos draugas Markas Webberis perėjo į „Red Bull Racing“ komandą, po to, kai „Williams“ 2007 m. sezonui pasirašė sutartį su Alexander Wurz. Testuose prieš sezono pradžią „FW29“ automobilis su „Toyota“ varikliu parodė potencialą, tačiau Rosbergas išliko realistu: „Formulėje 1 paprastai negali per vienerius metus iš galo peršokti į priekį“.

2007 m. sezone Rosbergas 7 kartus finišavo taškų zonoje, įskaitant ir, iki tol geriausią karjeros poziciją, ketvirtą vietą sezoną užbaigiančiame Brazilijos Grand Prix. Jis finišavo septintas Australijos, Vengrijos ir Turkijos Grand Prix, šeštas Italijos ir Belgijos Grand Prix lenktynėse. Kanados Grand Prix kvalifikacijoje Rosbergas užėmė 7 vietą, o lenktynėse po starto pakilo dvejomis pozicijomis aukščiau į 5 vietą:

„Lenktynių pradžioje tikėjausi, kad rezultatas bus geras, nes važiavau penktas ir automobilis jautėsi gerai, bet 21 rate pasirodė saugos automobilis... 23 rate man reikėjo sustoti pasipildyti kuro, kas reiškė jog 13 sekundžių nepataikiau į kuro papildymo langą, kas iš esmės užbaigė mano lenktynes. Naujos taisyklės baudžia lenktynininkus, kurie važiuoja į boksus iškart išvažiavus saugos automobiliui, taigi man buvo skirta 10 sekundžių bauda ir viskas ką galėjau padaryti po to buvo 10 vieta.“

2007 m. Rosbergas lenktynių nebaigė tik tris kartus. Likus 14 ratų iki finišo Malaizijoje sugedo automobilio hidraulika. Likus tik 5 ratams iki Jungtinių Valstijų Grand Prix lenktynių finišo jis važiavo 6, tačiau buvo priverstas pasitraukti pradėjus tekėti tepalui, galiausiai buvo klasifikuotas 16 vietoje. Elektronikos gedimas užbaigė ir Rosbergo Japonijos Grand Prix.

Pirmoje 2007 m. sezono pusėje Alexanderis Wurzas pelnė daugiau taškų už Rosbergą, tačiau antroje pusėje Rosbergas aplenkė komandos draugą ir iš viso surinko 20 taškų. Tai buvo 5 kartus daugiau taškų, nei jis pelnė 2006 m. sezone.

##### 2008

Australijos Grand Prix lenktynėse Rosbergas iškovojo pirmąją karjeros podiumo poziciją, kur finišavo trečias. Likęs sezonas nebuvo toks sėkmingas. Prancūzijos Grand Prix jam buvo skirta 10 starto pozicijų bauda už tai, kad Kanadoje boksuose atsitrenkė į Lewisą Hamiltoną, nepaisant to, kad tai turėjo įtakos tik jo paties lenktynėms, kadangi Hamiltonas ir Kimi Räikkönenas iš lenktynių jau buvo pašalinti.
Rugsėjį Singapūro Grand Prix lenktynėse, kur Rosbergas pirmą kartą karjeroje pirmavo, jis finišavo antras po Fernando Alonso. Lenktynėse jam buvo skirta 10 sekundžių bauda už įvažiavimą į boksus, kai šie buvo uždaryti pasirodžius saugos automobiliui, tačiau Rosbergas daug pozicijų neprarado, atlikęs bausmę grįžo į trasą penktas, o Robertas Kubica už tą patį pažeidimą iš ketvirtos vietos nukrito į paskutinę.

##### 2009

2009 m. sezone Rosbergas pelnė taškus beveik visose lenktynėse ir reguliariai kvalifikuodavosi pirmajame dešimtuke. Sezono starte Melburne jis finišavo 6 pozicijoje ir nuvažiavo greičiausią lenktynių ratą. Sekančiose trejose lenktynėse sekėsi blogiau, tačiau nuo Kinijos Grand Prix Rosbergo forma pagerėjo ir jis finišavo aštuntas, šeštas ir du kartus penktas. Savo namų lenktynėse Vokietijoje jis nuvažiavo vienas geriausių iki tol savo lenktynių, kur, nepaisant problemų dėl kuro, jis iš 15 starto pozicijos finišavo ketvirtas, prieš čempionato lyderį Jensoną Buttoną. Po to sekė ketvirta vieta Vengrijoje ir penkta vieta Europos Grand Prix. Nepaisant iškovoto taško Belgijos Grand Prix Rosbergo pastangos pelnyti taškus visose Europos lenktynėse, dėl prasto tempo, baigėsi Moncoje. Nepaisant nesėkmės 2009 m. Singapūro Grand Prix kvalifikacijoje jis užėmė trečią poziciją ir antroje kvalifikacijos dalyje nuvažiavo greičiausią savaitgalio ratą (1:46.197). Lenktynių starte Rosbergas aplenkė Sebastianą Vettelį ir pretendavo į antrą vietą, arba net į pirmąją pergalę, tačiau važiuodamas iš pirmojo sustojimo boksuose kirto baltą liniją ir už tai gavo pervažiavimo pro boksus baudą, kaip tik pasirodžius saugos automobiliui. Automobiliams susigrūdus Rosbergas nukrito į galą ir jo lenktynės buvo visai sugadintos. Rosbergas vėliau atsiprašė komandos, pavadinęs savo klaidą „kvaila“. Japonijos Grand Prix jis finišavo penktas, po to, kai kvalifikavosi 11 pozicijoje, tačiau, po kitiems skirtų starto pozicijų baudų, lenktynes pradėjo 7 pozicijoje. Netrukus po lenktynių Jensonas Buttonas teisėjams pranešė, kad Rosbergas viršijo greitį esant geltonai vėliavai, bet Rosbergas buvo išteisintas teisėjams išsiaiškinus, kad jo prietaiso skydo ekranas rodė tik tai, kad jis turi mažai kuro. Tai Rosbergui užtikrino 4 taškus ir iš viso su 34,5 taškais jis sezoną užbaigė 7 lenktynininkų čempionato pozicijoje. Rosbergo komandos draugas Kazuki Nakajima taškų nepelnė ir „Williams“ užėmė 6 konstruktorių čempionato vietą.

#### Mercedes (2010–2016)

##### 2010

2009 m. spalio 29 d. Rosbergas paskelbė, kad sezono pabaigoje paliks „Williams“ komandą. Jis pakomentavo, kad „Wiliiams“ „tikrai parėmė mano karjerą ir aš norėčiau už tai jiems labai padėkoti. Tačiau aš norėčiau laimėti lenktynes ir  nesu tikras ar šiuo metu jie yra tam pajėgūs“. 2009 m. lapkričio 16 d. „Mercedes-Benz“ nupirko „Brawn GP“ komandą ir 2010 m. sezonui pervadino ją į „Mercedes GP“. 2009 m. lapkričio 23 d. buvo paskelbta, kad Rosbergas bus pirmasis komandos lenktynininkas. 2009 gruodžio 23 d. buvo paskelbta, Rosbergo komandos draugu taps Michaelis Schumacheris ir dėl prietarų jam bus atiduotas Rosbergo automobilio numeris (3). Nepaisant didelio šurmulio lydėjusio Schumacherio sugrįžimą į sportą, daugumoje lenktynių Rosbergas kvalifikacijose ir lenktynėse pelnė geresnius rezultatus. Malaizijoje Rosbergas iškovojo savo pirmąją pirmos eilės starto poziciją, kai lietingoje kvalifikacijoje užėmė antrą vietą. Lenktynėse jis užėmė 3 vietą, tai buvo pirmasis „Mercedes“ podiumas po sugrįžimo į Formulę 1. Kinijos Grand Prix užėmęs 3 vietą jis pelnė antrą podiumą iš eilės ir lenktynininkų čempionato lentelėje trumpam pakilo į 2 vietą. 

Jis finišavo septintas Monake, penktas Turkijoje ir šeštas Kanadoje, bet tik dešimtas Europos Grand Prix. Didžiosios Britanijos Grand Prix lenktynėse atsilaikęs prieš Alonso ir Buttoną Rosbergas užėmė trečią vietą. Vokietijoje „Mercedes“ tempas vėl buvo prastas ir Rosbergas finišavo aštuntas. Vengrijos Grand Prix atrodė daug žadantis, tačiau važiuojant iš boksų nukrito automobilio ratas ir jis buvo priverstas pasitraukti iš taškų zonos pozicijų. Lenktynės Belgijoje buvo sėkmingesnės ir po visas lenktynes trukusios dvikovos su Schumacheriu jis finišavo 6 vietoje, prieš ne daug atsilikusį komandos draugą. Italijos Grand Prix starte aplenkęs abu „Red Bull“ pilotus jis iškovojo 5 vietą. Singapūre Rosbergas pelnė dar vieną 5 vietą.

Jam nepasisekė Japonijoje, kai spaudžant Schumacheriui atiskyrė automobilio ratas ir Rosbergas trenkėsi į barjerus. Jam dar labiau nepasisekė inauguraciniame Korėjos Grand Prix, kai būnant ketvirtoje pozicijoje į jį trenkėsi Markas Webberis. Webberis trenkėsi į barjerą ir dėl inercijos grįžo ant lenktynių linijos, čia Rosbergas neturėjo kur pasukti ir jie susidūrė. Lenktynės „Interlagos“ trasoje buvo pozityvesnės. Rosbergas finišavo 6 vietoje, nepaisant trijų sustojimų boksuose, iš kurių du padaryti esant saugos automobiliui, kas sumažino nuostolius. Sekančią savaitę Abu Dabyje Rosbergas vėl stojo boksuose esant saugos automobiliui ir tai jam padėjo finišuoti ketvirtam. Šis rezultatas jam užtikrino 7 vietą lenktynininkų čempionate. Rosbergas užbaigė 16 iš 19 sezono lenktynių, iš kurių 15-oje pelnė taškus. 

##### 2011
Naujasis „Mercedes MGP W02“ automobilis žiemos testuose buvo labai greitas. Australijoje Rosbergas pademonstravo savo greitį, tačiau iš lenktynių pasitraukė po susidūrimo su Rubensu Barrichello. Malaizijoje jis pradėjo lenktynes iš 9 pozicijos ir finišavo 12, tai reiškė, jog pirmą kartą karjeroje po pirmų dvejų sezono lenktynių neturėjo nė vieno taško. Pirmuosius sezono taškus Rosbergas pelnė Kinijoje, kur kvalifikavosi 4 ir finišavo 5 vietoje, taip pat 14 ratų pirmavo. 2011 m. Belgijos Grand Prix Rosbergas pirmajame rate aplenkė Sebastianą Vettelį ir iš viso 3 ratus pirmavo, tačiau greitai nukrito keliomis pozicijomis žemiau ir 42 rate iš 44 leido komandos draugui Schumacheriui jį aplenkti dėl 5 vietos po to, kai komanda jį perspėjo, kad saugotų kurą.

Rosbergas trečią kartą iš eilės čempionatą baigė 7 vietoje, lenkdamas komandos draugą Michaelį Schumacherį. Tačiau sezone jis nepelnė nė vienos podiumo pozicijos ir taškų skirtumas tarp jo ir Schumacherio nuo 70 taškų 2010 m. sumažėjo iki 13. Taip buvo iš dalies dėl to, kad „Mercedes MGP W02“ dažniausiai neturėjo su kuo varžytis, nes „Red Bull“, „McLaren“ ir „Ferrari“ automobiliai buvo daug pranašesni, o likusių komandų tempas buvo blogesnis nei „MGP W02“. Rosbergas atkreipė dėmesį į tai, kad dėl naujų „Pirelli“ padangų ir DRS sistemos, pristatytos 2011 m., lenkimas pasidarė lengvesnis ir kvalifikacija, kur jis aplenkė Schumacherį 16:3, prarado savo svarbą. Nepasant to, jis gyrė DRS teigdamas, kad tai gali būti viena geriausių taisyklių Formulės 1 istorijoje.

##### 2012

Pirmose sezono lenktynėse Australijoje ir Malaizijoje Rosbergas užėmė atitinkamai 12 ir 13 vietas ir taškų nepelnė. Kinijos Grand Prix jis pelnė savo pimąją karjeros pole poziciją. Pasinaudojęs starto pozicija jis iškovojo pirmąją pergalę savo karjeroje, antroje vietoje finišavusį Jensoną Buttoną, kuris atsiliko dėl boksuose padarytos klaidos, aplenkęs 20 sekundžių. Tokiu būdu Rosbergas iškovojo pirmus sezono taškus ir pirmąją „Mercedes“ pergalę nuo 1955 m. Italijos Grand Prix, kurį, prieš jiems pasitraukiant iš sporto, laimėjo Juan Manuel Fangio. Be to, Rosbergas tapo pirmuoju vokiečių lenktynininku, po Hermanno Lango pergalės 1939 m. Šveicarijos Grand Prix, laimėjusiu lenktynes vokiškame automobilyje ir pirmasis Formulės 1 Grand Prix laimėtojo sūnus laimėjęs Grand Prix lenktynes tėvui esant gyvam. Vėliau jis finišavo antras Monake, bet kvalifikacijose dažniausiai buvo lėtesnis už Schumacherį ir nusmuko į 9 lenktynininkų čempionato vietą.

##### 2013

2013 m. sezonui Rosbergas pasiliko „Mercedes“ komandoje, tačiau jo komandos draugas Michaelis Schumacheris pasitraukė iš Formulės 1 ir jį pakeitė Lewisas Hamiltonas, kuris su komanda pasirašė sutartį 4 metams. Rosbergas pasitraukė iš Australijos Grand Prix dėl problemų su elektra ir finišavo 4 vietoje Malaizijos Grand Prix po to, kai komanda neleido jam aplenkti Hamiltono. Monake jis pelnė pole poziciją ir laimėjo lenktynes. Pergalė Rosbergui buvo ypatinga, nes Monake jis gyveno didžiąją gyvenimo dalį ir jo tėvas Keke Rosbergas laimėjo šias lenktynes lygiai prieš 30 metų. Birželio 30 d. Rosbergas laimėjo antras sezono ir trečias karjeros lenktynes Didžiosios Britanijos Grand Prix, kur jis pasinaudojo komandos draugo Hamiltono pramuštu automobilu ir Sebastiano Vettelio techniniais gedimais. Grįžęs po vasaros pertraukos jis kvalifikavosi antras po Vettelio, atsilikęs tik 0,010 sekundės. Indijoje Rosbergas kvalifikavosi ir finišavo antras, o Abu Dabyje užėmė 3 vietą. Lietingoje kvalifikacijoje Brazilijoje jis vėl užėmė įspūdingą 2 vietą. Lenktynėse vienu metu pirmavęs galiausiai finišavo penktas ir su 171 taškais čempionatą baigė 6 vietoje. Komandos draugas Lewisas Hamiltonas surinko 189 taškus.

##### 2014

Sezono atidaryme Australijos Grand Prix, Rosbergas pradėjęs iš 3 starto pozicijos lenktynes laimėjo 20 sekundžių skirtumu. Jo tėvas Keke Rosberg 1985 m. laimėjo patį pirmą Australijos Grand Prix, Adelaide. Malaizijoje Rosbergas finišavo antras, 17 sekundžių atsilikęs nuo komandos draugo Lewiso Hamiltono, bet prieš Sebastianą Vettelį ir tai buvo pirmasis „Mercedes-Benz“ pirmų dviejų vietų finišas nuo 1955 m. Italijos Grand Prix. Bahreine jis pelnė pole poziciją, bet starte buvo aplenktas Hamiltono ir galiausiai finišavo 2 vietoje. Kinijoje Rosbergas kvalifikacijoje užėmė 4 vietą, bet pirmame rate nukrito iki 6, tačiau galiausiai finišavo antras, prieš Fernando Alonso. 

Sezonui persikėlus į Europą Ispanijos Grand Prix kvalifikacijoje Rosbergą dėl pole pozicijos aplenkė Hamiltonas. Jis visas lenktynes neatsiliko nuo Hamiltono, tačiau negalėjo jo aplenkti ir finišavo atsilikęs tik 0,6 sekundės, o tai reiškė, kad Hamiltonas pirmą kartą 2014 m. sezone tapo čempionato lyderiu. Monake Rosbergas pelnė pole poziciją, bet įvykis buvo ištirtas teisėjų, nes buvo įtariama, kad jis sukėlė įvykį, kuris iššaukė geltoną vėliavą. Hamiltonas buvo įsitikinęs, kad Rosbergas tyčia padarė klaidą, kad užsitikrintų pole poziciją, bet teisėjai nusprendė, kad klaida buvo atsitiktinė. Rosbergo persvara čempionate padidėjo iki 18 taškų, po to, kai Kanadoje jis ir Hamiltonas turėjo problemų su „MGU-K“ ir stabdžiais, bet Hamiltonui dėl jų teko pasitraukti iš lenktynių, o Rosbergas lenktynes baigė antras. 

Rosbergas laimėjo lenktynes Austrijoje ir vėliau pelnė pole poziciją Didžiosios Britanijos Grand Prix, Silverstone, bet jam pirmaujant 28 rate sugedo automobilio pavarų dėžė. Vokietijoje jis pelnė 9 karjeros pole poziciją. Hamiltonas kvalifikacijoje turėjo problemų su stabdžiais ir turėjo pradėti lenktynes iš 20 pozicijos. Rosbergas laimėjo lenktynes 20 sekundžių aplenkęs 2 vietoje finišavusį Valtteri Bottas ir savo čempionato persvarą prieš Hamiltoną padidino iki 14 taškų. Rosbergo pergalė buvo pirmoji vokiečių lenktynininko Vokietijos Grand Prix pergalė vairuojant vokišką automobilį nuo Rudolf Caracciola pergalės 1939 m. taip pat vairavusio „Mercedes“. Vengrijoje Rosbergas pelnė pole poziciją ir lenktynių pradžioje pirmavo už saugos automobilio. Didžiąją lenktynių dalį jis negalėjo aplenkti Jean-Éric Vergne ir komandos draugo Lewiso Hamiltono automobilių. Galiausiai jis finišavo ketvirtas už Ricciardo, Alonso ir Hamiltono. Belgijoje jis susidūrė su komandos draugu ir tai užbaigė Hamiltono lenktynes, o Rosbergas užėmė 2 vietą. 

Moncoje jis bandė aplenkti Hamiltoną, bet 29 rate pirmame *chicane* posūkyje stabdant susirakino ratai ir jis buvo aplenktas Hamiltono, kuris ir laimėjo lenktynes. Kitame etape Singapūre Rosbergui teko pasitraukti dėl elektros gedimo. Japonijoje Rosbergas pelnė pole poziciją, bet lenktynėse buvo aplenktas Hamiltono. Lenktynės vyko esant lietingam orui ir buvo sustabdytos po mirtinos Juleso Bianchio avarijos. Nuo Jungtinių Valstijų Grand Prix iki sezono pabaigos jis pelnė 3 pole pozicijas iš eilės ir penktą kartą laimėjo Brazilijoje. Paskutiniame sezono etape Abu Dabyje Rosbergas dar turėjo galimybę iškovoti čempiono titulą, tačiau lenktynėse jo automobilis turėjo techninių problemų, sugedo ERS sistema. Galiausiai lenktynes baigė 14 vietoje ir pralaimėjo čempionatą Hamiltonui. Jis užbaigė sezoną su rekordine karjeros pergalių (5), podiumų (15), pole pozicijų (11) ir greičiausių ratų (5) statistika.

##### 2015

2015 m. sezono pradžioje Australijoje Rosbergas užėmė 2 vietą, už komandos draugo Lewiso Hamiltono ir trečią vietą Malaizijoje, už Sebastiano Vettelio ir Hamiltono. Kinijoje Rosbergas buvo antras ir Bahreine, kur turėjo problemų dėl stabdžių gedimo, finišavo trečias. Ispanijoje jis pelnė pirmą sezono pole poziciją ir lenktynėse iškovojo pirmą sezono pergalę, pirmą karjeros Ispanijos Grand Prix pergalę ir 9 pergalę karjeroje. 
Rosbergas Monake pasiekė 10 karjeros pergalę ir tapo ketvirtu lenktynininku tris kartus iš eilės laimėjusiu Monako Grand Prix, po Graham Hill, Ayrton Senna ir Alain Prost. Tai taip pat buvo pirmas kartas, kai jis laimėjo vienas po kitos vykusias lenktynes. Vėliau sekė antra vieta Kanadoje ir trečia sezono, 11 karjeros, pergalė Austrijoje. Didžiosios Britanijos Grand Prix jis vėl kvalifikavosi ir finišavo antras už komandos draugo Lewiso Hamiltono. Vengrijoje jis važiavo antras, bet susidūrė su Daniel Ricciardo ir galiausiai finišavo 8 vietoje. Rosbergo čempionato viltys pradėjo blėsti Moncoje, kai jis pasitraukė dėl variklio gedimo, ir vėliau Rusijoje, kur lenktynes pradėjo iš pole pozicijos, bet pasitraukė dėl užstrigusio greičio pedalo. Rosbergas pelnė ketvirtą ir trečią iš eilės sezono pole poziciją Amerikoje. Nors pralaimėjo lenktynių starte, jis iš penktos vietos pakilo į pirmą, aplenkęs Kvyatą, Ricciardo ir Hamiltoną ir kontroliavo lenktynes po saugos automobilio, kol likus 10 ratų padarė klaidą  ir pralaimėjo lenktynes ir pasaulio lenktynininkų čempiono titulą Hamiltonui. Į pralaimėjimą jis atsakė pergalėmis  Meksikoje, Brazilijoje ir Abu Dabyje ir karjeros pergalių skaičiumi susilygino su Graham Hill. Sezoną Rosbergas baigė būdamas antroje lenktynininkų čempionato vietoje.

##### 2016
Pergalingas Rosbergo sezonas prasidėjo pirmos eilės starto pozicijoje ir vėliau pergale Australijos Grand Prix, kur jis pirmą kartą nuo 2014 m. tapo čempionato lyderiu. Po to sekė dar viena pergalė iš pirmos eilės starto pozicijos Bahreine. Kinijos Grand Prix lenktynėse jis pelnė pole poziciją ir pergalę, taip savo pranašumą prieš lenktynininkų čempionato  titulą gynusį Lewis Hamilton padidindamas iki 36 taškų. Rusijoje Rosbergas pelnė pole poziciją ir lenktynėse pirmavo nuo starto iki finišo, taip pelnydamas savo pirmąjį *Grand Slam*, septynias pergales iš eilės ir tapo pirmuoju po Michael Schumacher 2004 m. laimėjusiu visas pirmas keturias sezono lenktynes. Rosbergas pelnė dar vieną pirmos eilės starto poziciją Ispanijos Grand Prix, tačiau po susidūrimo pirmame rate su komandos draugu Lewis Hamilton, pasitraukė iš lenktynių.

Monako Grand Prix Rosbergas vėl pelnė pirmos eilės starto poziciją, tačiau lenktynių pradžioje jam nepavykus palaikyti tempo, komanda paprašė praleisti Hamiltoną. Vėliau sustojus pasikeisti padangų į sausas, jis atidūrė už Fernando Alonso ir negalėjo jo aplenkti, lenktynių pabaigoje prasidėjus silpnam lietui jį aplenkė Nico Hülkenberg ir Rosbergas finišavo septintas. Tai buvo prasčiausias Rosbergo rezultatas Monake nuo 2011 m. ir tai sumažino jo persvarą prieš Lewis Hamilton, kuris laimėjo lenktynes, iki 24 taškų. Kanadoje Rosbergas pelnė septintą sezono pirmos eilės starto poziciją po to kai kvalifikacijoje tik 0,062 sekundės dalimi atsiliko nuo Lewiso Hamiltono. Lenktynių starte Rosbergą plačiai išstūmė Hamiltonas, todėl Rosbergas nukrito į 10 poziciją. Jis prasiskynė kelią iki 4 pozicijos, tačiau buvo priverstas sustoti boksuose dėl pažeisto automobilio ir po sustojimo nukrito į 7 vietą. Tada jis aplenkė Daniel Ricciardo ir Kimi Räikkönen dėl 5 vietos ir vijosi Max Verstappen, tačiau Rosbergui nepavyko jo aplenkti. Priešpaskutiniame rate Rosbergas pusiau apsisuko bandydamas aplenkti Verstappeną, tačiau tarpas iki Räikköneno buvo pakankamai didelis ir nepraradęs pozicijos lenktynes jis baigė 5 pozicijoje. Jo persvara prieš Hamiltoną lenktynininkų čempionate sumažėjo iki 9 taškų. Rosbergas persvarą padidino iki 24 taškų naujoje Baku trasoje, kur jis iškovojo pole poziciją ir pergalę, o jo komandos draugas Lewis Hamilton atsitrenkė į sieną trečioje kvalifikacijos dalyje, todėl lenktynes pradėjo dešimtas ir finišavo penktas. Rosbergas ir Hamiltonas susidūrė paskutiniame Austrijos Grand Prix rate, Hamiltonas lenktynes laimėjo, o Rosbergas nukrito į 4 vietą. Nepaisant to, kad Hamiltonas buvo nušvilptas ant podiumo, teisėjai nusprendė, kad dėl susidūrimo buvo kaltas Rosbergas ir skyrė jam 10 sekundžių baudą, tačiau ši bauda neįtakojo galutinių lenktynių rezultatų. 

Rosbergas prarado čempionato lyderio poziciją Vengrijoje, kur finišavo antras po Hamiltono. Savo namų Grand Prix Vokietijoje Rosbergas panaudojo agresyvų lenkimo manevrą prieš Verstappeną. Rosbergas tvirtino: „Aš buvau iki galo susukęs vairą ir labiau pasukti negalėjau“, tačiau teisėjai su tuo nesutiko, nusprendė, kad lenkdamas jis pažeidė taisykles ir skyrė jam 5 sekundžių baudą ir 2 licencijos baudos taškus.

Rosbergas susigrąžino čempionato lyderio poziciją po pergalių Belgijoje, Italijoje ir Singapūre. Susidūrimas pirmame posūkyje su Sebastianu Vetteliu Malaizijoje Rosbergą nusiuntė į patį galą, tačiau jis prasiskynė kelią iki 4 pozicijos, o dėka Hamiltono variklio problemos, dėl kurios jis turėjo pasitraukti iš lenktynių, Rosbergas finišavo trečias. Pergalė Japonijoje Rosbergo taškų persvarą padidino iki 33 taškų, o tai reiškė, kad čempionatas dabar buvo jo rankose. 

Antros vietos finišo sezono finale Abu Dabyje pakako užsitikrinti čempiono titulą, nepaisant komandos draugo (ir lenktynių laimėtojo) Lewiso Hamiltono bandymų lenktynių pabaigoje sulėtinti Rosbergą, kad šį aplenktų jį vijęsis būrys. 

Rosbergas yra vienintelis lenktynininkas nuo 2010 m. be Lewiso Hamitono ir Sebastiano Vettelio laimėjęs lenktynininkų čempionatą. Jis yra tik antras buvusio „Formulės 1“ čempiono sūnus, po Damon Hill, tapęs čempionu ir pirmas tai padaręs tėvui dar esant gyvam ir automobilyje su tokiu pačiu numeriu, kaip ir tėvo (6). Rosbergas taip pat yra pirmas vokiečių lenktynininkas iškovojęs „Formulės 1“ čempiono titulą vokiškame automobilyje su vokišku varikliu. 

Rosbergas laimėjo 2016 m. tarptautinio lenktynininko apdovanojimą 2016 m. Autosporto apdovanojimuose. Šį apdovanojimą per pačius pirmus apdovanojimus 1982 m. laimėjo jo tėvas Keke Rosberg.

Gruodžio 2 d. per FIA apdovanojimų įteikimo ceremoniją Vienoje Rosbergas paskelbė, kad pasitraukia iš „Formulės 1“. Jis buvo pirmas tai padaręs titulą ginantis čempionas po Alain Prost, kuris tai padarė 1993 m.

## Šalmo dizainas ir numeris
2014 m. sezone nauja taisyklė leido lenktynininkams pasirinkti unikalų numerį, kurį naudos per visą savo „Formulės 1“ karjerą. Rosbergas pasirinko 6 numerį, kokį turėjo ir jo tėvas. Jis taip pat pakeitė ir šalmo dizainą kurį turėjo 8 metus, iš geltono į tamsiai pilką. Šalmo dizainas, kurtas Jens Munser, įtraukė chromą, švarias linijas ir asmeninius simbolius.

## Karjeros statistika
### Karjeros suvestinė

### Formulės 3 Euro serijos rezultatai
(legenda) (**bold** – pole pozicija; *italics* – greičiausias ratas)



### GP2 Serijos rezultatai
(legenda) (**bold** – pole pozicija; *italics* – greičiausias ratas)



### Formulės 1 rezultatai

(legenda) (**bold** – pole pozicija; *italics* – greičiausias ratas)

 Lenktynininkas nebaigė lenktynių, bet buvo klasifikuotas, nes įveikė daugiau nei 90 % lenktynių distancijos.
 Skirta pusė taškų, nes buvo įveikta mažiau nei 75 % lenktynių distancijos.

## Rekordai ir pasiekimai
* 2016 m. „Formulės 1“ čempionas
* 23 „Formulės 1“ lenktynių pergalės
* Nuvažiavo greičiausią ratą pirmose karjeros „Formulės 1“ lenktynėse (2006 m. Bahreino Grand Prix)
* 2011 m. Lorenzo Bandini trofėjus
* 2014 m. FIA pole pozicijų trofėjus
* 2016 m. DHL grečiausio rato apdovanojimas
* 2017 m. Laureus World Sports apdovanojimas už metų proveržį

## Šaltiniai

## Nuorodos

* Oficialus Nico Rosberg puslapis 
* Piloto statistika